ศูนย์ต่อต้านข่าวปลอม ยืนยันกรณีพบผู้ติดเชื้อโควิด-19 ที่ตลาดบางใหญ่จำนวน 30 ราย ไม่เป็นความจริง
ศูนย์ต่อต้านข่าวปลอม เผยแพร่ข้อมูลกรณีตามที่มีการแชร์ประเด็นที่กล่าวถึงเรื่องพบผู้ติดเชื้อโควิด-19 ตลาดบางใหญ่ จำนวน 30 ราย บางรายเจอคล้ายสายพันธุ์สายอินเดีย ซึ่งจากการตรวจสอบข้อเท็จจริงจากเพจตลาดบางใหญ่พบว่า ประเด็นดังกล่าวเป็นข้อมูลเท็จ ชี้แจงว่า ตลาดบางใหญ่ร่วมกับสาธารณสุขอำเภอและอนามัย จัดตรวจโควิดเชิงรุกเมื่อวันที่ 19 พฤษภาคม 2564 ปรากฎว่าพบผู้ติดเชื้อจำนวน 12 รายจาก 200 รายและไม่ใช่สายพันธุ์สายอินเดียโดยผู้ติดเชื้อทั้งหมดอยู่ในตลาดโซนผักกลางคืนทั้งสิ้นและไม่ใช่ 30 รายตามที่มีการกล่าวอ้าง จากนั้นได้ปิดทำความสะอาดตลาดผักกลางคืนเป็นเวลา 3 วัน (วันเสาร์ที่ 21 พ.ค.- วันจันทร์ที่ 23 พ.ค.) โดยผู้ค้า แรงงานทุกคนในตลาดโซนผักกลางคืนจะต้องไป SWAB ตรวจหาเชื้อเพื่อความปลอดภัยและมั่นใจต่อผู้ใช้บริการ